**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL klaipėdos miesto savivaldybės NEFORMALIOJO VAIKŲ ŠVIETIMO MOKYKLŲ IR FORMALŲJĮ ŠVIETIMĄ PAPILDANČIO UGDYMO MOKYKLŲ VEIKLOS ORGANIZAVIMO TVARKOS APRAŠO ir Atlyginimo dydžio už teikiamą neformalųjį vaikų švietimą KLAIPĖDOS MIESTO SAVIVALDYBĖS NEFORMALIOJO VAIKŲ ŠVIETIMO ĮSTAIGOSE PATVIRTINIMO“ PROJEKTO**

1. **Projekto rengimą paskatinusios priežastys.** sprendimo projektas parengtas, siekiant pakeisti neformaliojo vaikų švietimo sritį reglamentuojančius dokumentus, susijusius su vaikų priėmimu į Klaipėdos miesto savivaldybės neformaliojo vaikų švietimo mokyklas (Vaikų laisvalaikio centrą, Moksleivių saviraiškos centrą bei Karalienės Luizės jaunimo centrą (toliau – Centrai)) ir formalųjį švietimą papildančio ugdymo mokyklas (Adomo Brako dailės mokyklą, Jeronimo Kačinsko ir Juozo Karoso muzikos mokyklas (toliau – Mokyklos)), ugdymo organizavimu, programų mokinių atostogų metu vykdymu, atlyginimo dydžio už teikiamą neformalųjį vaikų švietimą beimokslo metų pradžios ir trukmės nustatymu. Rengiant šį sprendimo projektą, atsižvelgta į 2019 metais atliktos Klaipėdos miesto bendruomenės apklausos dėl teikiamų paslaugų prieinamumo gerinimo Klaipėdos miesto biudžetinėse neformaliojo vaikų švietimo įstaigose rezultatus bei priemonių planą 2020–2023 m., patvirtintą Savivaldybės administracijos direktoriaus 2019 m. gruodžio 11 d. įsakymu Nr. AD1-1499.

**2.** **Parengto projekto tikslai ir uždaviniai.** Sprendimo projekto tikslas – reglamentuoti Centrų ir Mokyklų veiklos organizavimą. Uždaviniai: 1) patvirtinti Centrų ir Mokyklų veiklos organizavimo tvarkos aprašą, kuriame būtų apibrėžti asmenų priėmimo kriterijai ir sąlygos, klasių (grupių) komplektavimo (iškomplektavimo) galimybės, nustatomos vykdomos programos ir programų kryptys, apibrėžti atvirų jaunimo ir vaikų erdvių veiklos principai, neformaliojo vaikų švietimo programų vykdymo mokinių atostogų metu tvarka ir atlyginimo už teikiamą neformalųjį vaikų švietimą nustatymo principai; 2) nustatyti atlyginimo dydį už neformaliojo vaikų švietimo paslaugų teikimą.

**3. Kaip šiuo metu yra teisiškai reglamentuojami projekte aptarti klausimai.** Šiuo metu galioja Savivaldybės neformaliojo vaikų švietimo mokyklų ir formalųjį švietimą papildančio ugdymo mokyklų veiklos organizavimo tvarkos aprašas, patvirtintas Savivaldybės tarybos 2015 m. liepos 30 d. sprendimu Nr. T2-185 ir vėlesni pakeitimai (2015 m. lapkričio 26 d. sprendimas Nr. T2-324, 2016 m. lapkričio 24 d. sprendimas Nr. T2-281, 2020 m. balandžio 9 d. sprendimas T2-58, 2020 m. rugsėjo 24 d. sprendimas Nr. T2-211).

**4. Kokios numatomos naujos teisinio reglamentavimo nuostatos ir kokių rezultatų laukiama.** Patvirtinus šį sprendimo projektą, bus apibrėžta asmenų priėmimo, klasių (grupių) komplektavimo (iškomplektavimo), ugdymo proceso organizavimo, abonentinio mėnesio mokesčio nustatymo, atvirų jaunimo ir vaikų erdvių veiklos principai, neformaliojo vaikų švietimo programų vykdymo mokinių atostogų metu tvarka. Bus patikslintos sąvokos pagal pasikeitusius teisės aktus.

**5. Galimos neigiamos priimto sprendimo pasekmės ir kokių priemonių reikėtų imtis, kad tokių pasekmių būtų išvengta.** Patvirtinus šį sprendimo projektą, padidėtų atlyginimo dydis tėvams.

**6. Jeigu sprendimui įgyvendinti reikia kitų teisės aktų, – kas ir kada juos turėtų parengti, šių aktų metmenys.** Šiam sprendimui įgyvendinti kitų teisės aktų nereikia.

**7. Kiek biudžeto lėšų pareikalaus ar leis sutaupyti projekto įgyvendinimas (pateikiami įvertinimai artimiausiems metams ir tolesnei ateičiai), finansavimo šaltiniai.** Papildomų Savivaldybės biudžeto lėšų nereikia.

**8. Sprendimo projekto rengimo metu atlikti vertinimai ir išvados, konsultavimosi su visuomene metu gauti pasiūlymai ir jų motyvuotas vertinimas (atsižvelgta ar ne).** Darbo grupė, sudaryta Klaipėdos miesto savivaldybės administracijos direktoriaus 2021 m. kovo 17 d. įsakymu Nr. AD1- 333, išanalizavo Mokyklų ir Centrų finansavimo struktūrą ir pateikė pasiūlymus dėl atlyginimo dydžio nustatymo.

|  |  |  |
| --- | --- | --- |
| Pavadinimas | Mokyklos  | Centrai |
| Pagal nustatytus atlyginimo dydžius | Pagal siūlomus atlyginimo dydžius | Pagal nustatytus atlyginimo dydžius | Pagal siūlomus atlyginimo dydžius |
| Vidutinis vaikų skaičius | 1 841 | 1 841 | 2 836 | 2 836 |
| **Tėvams nustatytas atlyginimo dydis, vidutiniškai 1 vaikui per 1 mėn.** | **10,8**  | **20,00** | **4,59** | **10,5**  |
| Pajamų planas per metus, Eur | 178 945 | 331 380 | 117 151 | 268 002 |
| Vidutinė vieno vaiko kaina metams (iš tėvų įmokų), Eur | 97,2 | 180 | 41,31 | 94,5 |
| Įstaigų išlaikymas metams, Eur | 4 977 689 | 5 130 124 | 3 286 240 | 3 437 091 |
| Vidutinė vieno vaiko išlaikymo kaina metams (pagal visus finansavimo šaltinius), Eur | 2 704 | 2 787 | 1 159 | 1 212 |
| **Tėvų procentas** | **3,6** | **6,5** | **3,6** | **7,8** |

Sprendimo projektą vertino Savivaldybės administracijos darbuotojai: Biudžetinių įstaigų centralizuotos apskaitos skyriaus specialistai, Apskaitos ir planavimo skyriaus specialistai, Švietimo skyriaus specialistai. Siūlymus teikė Centrų ir Mokyklų bendruomenės, Švietimo taryba. Atsižvelgta į šiuos Savivaldybės administracijos darbuotojų siūlymus: patikslintas 41.6 punktas, kai veikla nevykdoma dėl objektyvių priežasčių bei 41.7 punktas apibrėžiant nedalyvavimo ugdymo procese terminą, 47 punkte aiškiai išdėstyta abonentinio mokesčio mokėjimo tvarka; papildytas 49 punktas dėl galimybės gautas lėšas naudoti ilgalaikiam nematerialiajam turtui įsigyti. Mokyklos ir Centrų bendruomenės pateikė šiuos siūlymus dėl: terminų nustatymo, kai mokinys nedalyvauja ugdymo procese dėl objektyvių priežasčių; pageidaujančių ugdytis mokinių amžiaus patikslinimo bei galimybė nustatyti kitą priimamojo asmens amžių (Mokyklų ir Centrų tarybų sprendimu); ugdymo proceso termino Mokykloje ir Centre nustatymo bei veiklos organizavimo šeštadienį ir sekmadienį; šio Aprašo nuostatų taikymo nuo 2021 m. rugsėjo 1 d. Šiems siūlymams pritarta. Švietimo taryba pritarė Aprašo nuostatoms. Savivaldybės administracijos darbuotojai, Mokyklų ir Centrų direktoriai atliko nustatytų mokesčių analizę, jų administravimą, palygino su kitomis savivaldybėmis ir pateikė mokesčio pakeitimo projektą bei naujus įkainius. Projektai buvo svarstyti įstaigų bendruomenėse, pateikti pasiūlymai. Šiuo metu nustatytas mokestis labai diferencijuotas pagal pasirinktą būrelio veiklos kryptį, muzikos instrumentą, užsiėmimų valandų skaičių per savaitę. Išauga administracinė našta, skaičiuojant kiekvienam vaikui skirtingą mėnesio mokestį, kurį reikia vertinti, grąžinant permokas už nelankytus užsiėmimus, kurios kartais būna keliolika euro centų. Gautos tėvų įmokos naudojamos veiklai organizuoti (ekskursijos, išvykos, spektakliai, koncertai, komandiruotės), ugdymo priemonėms įsigyti, instrumentų derinimui ir remontui, kvalifikacijos kėlimui. Pabrangus salių ir transporto nuomai, medžiagoms, priemonėms, reikalingoms užsiėmimams, ir kt., gaunamų pajamų neužtenka. Lėšų trūksta muzikos instrumentų atnaujinimui ir remontui, informacinių technologijų įsigijimui. Diskusijų metu buvo nutarta Mokyklose netaikyti atlyginimo dydžio pagal valandas ir pasirinktą instrumentą. Pritarta atlyginimą už būrelį ir studiją Centruose skaičiuoti pagal savaitines valandas bei taikyti 5,00 Eur klubo nario mokestį.

Patvirtinus naujus atlyginimo už neformalųjį vaikų švietimą įkainius, mokestis bus mažiau diferencijuojamas, todėl vaikai, lankantys skirtingus būrelius, mokės tą patį atlygį; lengvesnė mokesčių apskaita sumažins biurokratinę naštą tėvams, įstaigoms ir apskaitos darbuotojams; gautos didesnės pajamos bus panaudotos Mokyklų ir Centrų inventoriaus įsigijimui ir atnaujinimui, muzikos instrumentų, informacinių technologijų įsigijimui.

**9. Sprendimo projekto autorius ar autorių grupė, sprendimo projekto iniciatoriai.** Sprendimo projekto parengimą inicijavo neformaliojo vaikų švietimo įstaigos ir Savivaldybės administracijos Švietimo ir Apskaitos ir planavimo skyrių specialistai.

**10. Kiti reikalingi pagrindimai ir paaiškinimai.** Nėra.

PRIDEDAMA:

1. Teisės aktų, nurodytų sprendimo projekto įžangoje, išrašai, 2 lapai.

2. Klaipėdos miesto savivaldybės tarybos 2015 m. liepos 30 d. sprendimo Nr. T2-185 „Dėl Klaipėdos miesto savivaldybės neformaliojo vaikų švietimo mokyklų ir formalųjį švietimą papildančio ugdymo mokyklų veiklos organizavimo tvarkos aprašo patvirtinimo“ išrašas, 14 lapų.

3. Neformaliojo vaikų švietimo įstaigų vadovų 2020 m. spalio 28 d. protokolo Nr. ŠV-3 išrašas, 1 lapas.

4. Klaipėdos miesto savivaldybės administracijos direktoriaus pavaduotojo ir struktūrinių padalinių vadovų 2020 m. spalio 30 d. protokolo Nr. DD2-23 išrašas, 1 lapas.

5. Klaipėdos miesto savivaldybės Švietimo tarybos 2020 m. gruodžio 1 d. protokolo Nr. ADM-581 išrašas, 1 lapas.

Švietimo skyriaus vedėja Laima Prižgintienė